tenpo suno mute mute la mi tawa kepeken noka mi taso.

mi open tawa lon suno open. mi pini tawa lon pimeja open. noka mi li pilin ike. lawa mi li pilin lape.

mi lukin e nena wawa e kulupu kasi wawa e jan wawa e tomo wawa. mi pilin e ni: "pilin ike ali li lili tawa mi. ali li pona lukin a! noka li pilin ike la lawa mi li pilin lape la tawa mi li awen ken." tan ni la, mi awen tawa.

jan li pana e sona tawa mi: "tenpo poka kama la telo sewi li kama." mi wile ala e telo sewi. mi weka e toki ona tan lawa mi.

tenpo poka kama li kama. telo sewi li kama ala. mi toki insa e ni: "sewi o, pona tawa sina a!" mi awen tawa.

tenpo suno mute li pini. tenpo ni la, kon pimeja li lon sewi. mi lukin e ilo mi la, ilo mi li toki e ni: "telo sewi li kama." mi wile ala e telo sewi. mi weka e toki ona tan lawa mi.

tenpo ona la, toki ona li lon. telo mute li tawa anpa tan sewi. mi jo e len pi weka telo. mi pana e len ni lon sijelo mi. len ni li awen e sijelo sewi mi. len ni li awen ala e sijelo anpa mi. poki noka mi kin li ken weka e telo. poki noka mi li lon telo la insa pi poki noka li kama ala telo. ni li pona mute tawa mi. mi toki insa e ni: "telo sewi li pona ala. telo mute li lon nasin. tan ni la, nasin li kama ike. taso, mi jo e len pona e poki pona. sijelo mi li ken ala kama telo. ni li pona." mi awen tawa.

taso, mi kama sona e ni: len anpa mi li weka ala e telo a! sijelo anpa mi li kama telo. telo li tawa anpa tan sijelo anpa mi, li tawa insa pi poki noka mi. noka mi li kama telo mute. len noka mi li kama telo mute. mi tawa la len noka mi li kalama: "mu mu mu." noka mi li pilin telo li pilin nasa li pilin ike mute.

mi pini tawa lon tenpo lili lon tomo. mi weka e poki noka e len noka. len noka li lon luka mi. luka mi li weka e telo tan len noka. telo mute li weka. mi pana sin e len noka e poki noka tawa noka mi. len noka mi li awen pilin telo. mi awen tawa.

tenpo lili la, len noka li kama telo mute sin. mi tawa la, len noka li kalama: "mu mu mu." mi pini tawa sin. mi weka e poki noka e len noka. luka mi li weka e telo tan len. mi awen tawa.

mi tawa lili. mi kama telo. mi pini tawa. mi weka sin e len. mi weka sin e telo tan len.

pimeja li kama. mi tawa tomo lape. tenpo suno ni li ike mute tawa mi. mi pilin ike mute. mi pilin e ni: "ken la, mi wile ala tawa lon tenpo suno pi telo sewi. jan li wile tawa la tenpo pi telo sewi li tenpo ike. sewi o, sina o weka e telo sewi."

tenpo suno sin li open. mi open tawa. telo sewi li tawa anpa. len noka mi li kama telo. len noka li kalama: "mu mu mu." taso, mi pini ala tawa. mi pilin nasa. mi awen tawa.

mi tawa la, pilin telo li weka tan mi. mi lukin e ma e kasi e tomo e sewi. ali li sewi lukin. kute mute li lon. kon li pona. mi pilin e ni: "ni li ike ala a. telo sewi mute li lon. len mi li telo mute. taso, mi pilin ike ala."

nasin li awen ike tan telo sewi. tenpo la, mi toki insa e ni: "mi lukin pona ala li tawa pona ala la mi ken moli lon nasin ni." ni li tan telo sewi. taso, telo sewi li ike ala. telo sewi li telo sewi. telo sewi li pona e ijo mute li ike e ijo mute. ijo ali li sama ni. mi awen tawa.

toki wawa li kama lon lawa mi:

"mi wile ala pilin ike. telo sewi li lon la, ijo tu li ken:

nanpa wan la, telo mute li lon sijelo mi, mi pilin ike mute.

nanpa tu la, telo mute li lon sijelo mi, mi pilin pi ike ala.

mi tawa la mi pilin telo. ni li lon. taso, pilin mi li ken pona li ken ike. mi lawa e pilin mi."

tenpo suno tu la telo sewi li awen tawa anpa. tenpo suno tu li pini la, telo sewi li pini li kama ala.
